青蠅
作者：呂陶
朝代：宋

paragraphs: 去年十月青蠅藏，不見一點臨盤觴。
高堂小會頗清潔，肴有餘味酒有香。
今年四月青蠅出，競逐腥羶誇羽翼。
纔能擾擾上罇俎，又欲營營污圭璧。
四月盛陽群物秀，十月積陰寒氣候。
天時于爾本無私，爾自知時能避就。
畏途榮悴如寒暄，流俗早夜趨貴權。
一朝勢去即消散，可與青蠅同日言。